Internasionale Verslag – 5 Mei 2020 - Corona Krisissentrum
Tuis / COVID-19 / Internasionale Verslag – 5 Mei 2020
Internasionale Verslag – 5 Mei 2020
Internasionale aandelemarkte het Dinsdag byna deur die bank sterker verhandel. Die rede hiervoor is die uitfasering van inperkingsmaatreëls wat nou regoor Europa, Asië en die VSA geïmplementeer word. Die Stoxx Europe 600 in Europa het met 1,5% gegroei terwyl aandelemarkte in Frankryk en Duitsland ook hoër gesluit het. Die Amerikaanse Dow Jones Industriële Indeks het met 0,1% gestyg. Die Hang Seng in Hong Kong het 0,5% gestyg, terwyl die Australiese aandelebeurs 1,5% hoër gesluit het. Aandelemarkte in Singapoer en Taiwan het ook hoër gesluit. Terwyl die grootste ekonomieë in die wêreld begin heropen waarsku ekonome egter dat die herstel maande en selfs jare kan neem.
Die Instituut vir Gesondheidsmetrie en -evaluering by die Universiteit van Washington in die VSA het Maandag hulle verwagte sterftesyfer vir die VSA weens COVID-19 opwaarts aangepas. Volgens dié instituut sal die sterftesyfer teen Augustus 134 000 wees. Dit is 0,04% van die VSA se bevolking. Die Trump-administrasie het ook gister voorspel dat daaglikse sterftes in die VSA teen 1 Junie sowat 3000 gaan wees. Tans sterf sowat 1750 mense daagliks in die VSA weens COVID-19. Die VSA het reeds sowat 6 miljoen burgers vir die virus getoets terwyl 1,2 miljoen mense positief getoets het. Die 6 miljoen toetse in die VSA is meer as al die ander lande in die wêreld saam. Teen vanoggend was die sterftesyfer in die VSA 70 000.
Meer as 'n kwart miljoen mense het tot dusver regoor die wêreld weens COVID-19 gesterf. Dit is 0,003% van die wêreldbevolking. Byna 3,7 miljoen mense wêreldwyd het reeds positief vir die virus getoets, waarvan 1,2 miljoen reeds genees het. Sterftes in die Verenigde Koninkryk het tot 28 734 gestyg, wat net 300 minder as Italië is. Die VK behoort later vandag die tweede meeste sterftes in die wêreld naas die VSA te hê. Tot dusver is 0,04% van die bevolking in die VK dood weens COVID-19.
Die Amerikaanse Departement van Finansies het bekend gemaak dat hulle beplan om 4,5 triljoen dollar in die huidige finansiële jaar te leen ten einde spandering te verhoog en vir verlies aan inkomste op te maak. Die Amerikaanse regering het die geld nodig om vir die skerp toename in sy begrotingstekort weens 'n afname in belastinginkomste voorsiening te maak. Verder moet die groot reddingsplanne wat onlangs deur die Amerikaanse kongres goedgekeur is ook betaal word. Daar bestaan toenemend kommer oor die langtermyn volhoubaarheid van die Amerikaanse staatskuld wat vanjaar tot meer as 100% van BBP gaan styg.
Kalifornië het gister die eerste Amerikaanse deelstaat geword wat 'n lening by die federale regering moes aangaan om werkloosheidsvoordele te kan betaal. Dié staat se fondse is heeltemal uitgeput weens groot werksverliese die afgelope weke en 'n gevolglike skerp toename in werkloosheidseise. Kalifornië se regering het gister 348 miljoen dollar by die federale regering geleen. Die deelstaat Illinois het vir 'n lening van 12,6 miljard dollar en Connecticut vir 'n lening van 1,1 miljard dollar aansoek gedoen. Die meeste van hierdie state het 'n skerp toename in werkloosheidsaansoeke beleef en verwag dat dit nog vir die volgende paar weke gaan bly styg. Tot dusver is dit net deelstate met Demokrate as goewerneurs wat vir hulp by die federale regering aansoek gedoen het.
Sowat 7,4 miljard Euro is gister deur die Europese Unie vir die ontwikkeling van 'n teenmiddel teen die koronavirus ingesamel. Die Europese Kommissie onder leiding van Ursula von der Leyen het die inisiatief onderneem. Die Europese Kommissie het 1 miljard Euro beskikbaar gestel. Die tweede grootste skenking is gemaak deur die regering van Noorweë wat ook 1 miljard Euro geskenk het, gevolg deur die Duitse regering (525 miljoen Euro), Frankryk (500 miljoen Euro), Switserland (378 miljoen Euro), Nederland (192 miljoen Euro), Spanje (125 miljoen Euro) en Italië (100 miljoen Euro). Verskeie ander lande en instellings het ook skenkings gemaak. Die VSA en die Verenigde Koninkryk het aangedui dat hulle nie bydraes gaan maak nie en dat beide lande besig is om self teenmiddels te ontwikkel. President Donald Trump van die VSA het bevestig dat die ontwikkeling van 'n teenmiddel ver gevorderd is in die VSA en dat dit moontlik reeds teen die einde van die jaar beskikbaar kan wees.
Suid-Korea het aangekondig dat groot sportgeleenthede van vandag af in dié land sal voortgaan, hoewel toeskouers aanvanklik nie wedstryde sal kan bywoon nie. Die eerste groot bofbalwedstryd word vandag gespeel. Suid-Korea het naas die VSA en Japan die derde beste bofbalspan in die wêreld en dit is 'n gewilde sportsoort in Suid-Korea. Vanaf Vrydag sal sokker ook in Suid-Korea gespeel word. Die wedstryde word op televisie uitgesaai. Nog lande oorweeg om sportgeleenthede weer toe te laat met die Duitse regering wat waarskynlik vandag die groen lig sal gee vir die hervatting van die Duitse Bundesliga sokkerkompetisie.
Die verkope van nuwe motorvoertuie in Brittanje het in April met 97% tot slegs 4000 eenhede gedaal. Dit is die minste verkope in een maand sedert Februarie 1946. Dit het tot groot werksverliese aanleiding gegee. Die aantal werknemers in Brittanje wat in motorvervaardiging, verspreiding en verkope werk het van 2,31 miljoen tot 1,68 miljoen afgeneem wat betekend dat meer as 600 000 Britte net in hierdie bedryf reeds hulle werk verloor het. Die Duitse bondskanselier, Angela Merkel, hou vandag 'n videokonferensie met die goewerneurs van Duitsland se 16 deelstate en die uitvoerende hoofde van Duitse motorvervaardigers, insluitende Volkswagen, Daimler en BMW, om die krisis in die motorvervaardigingsbedryf te bespreek. Motorvervaardiging is een van die grootste ekonomiese sektore in Duitsland. Motorverkope het die afgelope twee maande regoor Europa skerp afgeneem.
Die Australiese Buro vir Statistiek het bekend gemaak dat dié land weekliks 4 miljard Australiese dollar (sowat 2,6 miljard Amerikaanse dollar) weens maatreëls om die verspreiding van die koronavirus te stuit, verloor. Meer as een miljoen mense het reeds hulle werk in Australië verloor, wat 'n 7,5% afname in indiensname behels.
Dit is nie net die VSA wat 'n groot uitdaging het om die verspreiding van die koronavirus onder beheer te kry nie. In die ander twee lande in Noord-Amerika is daar ook tans 'n toename in gevalle. In Kanada het die sterftesyfer tot meer as 4000 gestyg, terwyl meer as 62 000 mense positief vir die koronavirus getoets het. Die helfte van alle gevalle in Kanada is in een provinsie, Quebec. In Mexiko was daar Maandag 1400 nuwe gevalle, die meeste nog op een dag. Die sterftesyfer in Mexiko staan tans op meer as 2300 terwyl meer as 25 000 mense positief getoets het.